Turvakotien asiakasmäärät jatkoivat nousuaan viime vuonna, selviää THL:n alustavista tiedoista. Jo edellisenä vuonna eli 2016 määrä kasvoi 16 prosenttia.

–Asiakkaiden määrä on noussut vuonna 2017, THL:n kehittämispäällikkö Helena Ewalds kertoo Lännen Medialle.

Tarkemmat tilastot julkistetaan kesäkuussa. THL tilastoi kaikkien Suomessa toimivien turvakotien asiakasmäärät.

Tänä vuonna on päästy ensimmäistä kertaa tilanteeseen, että jokaisessa maakunnassa toimii turvakoti. Toiminta on vuodesta 2015 lähtien ollut sataprosenttisesti valtion kustantamaa.

–Turvakodeista tiedotetaan enemmän, ja virkakoneisto tietää hyvin toiminnasta.

Nämä ovat Oulun turvakodin sosiaalityöntekijän Mia Saurion mukaan suurimmat syyt asiakasmäärien kasvuun.

Kunnat myös ohjaavat turvakoteihin helpommin, koska ei tarvitse ajatella maksusitoumuksia.

Turvaan lähdetään myös kauas

Turvakotia tarvitsevat ihmiset voivat hakeutua mihin tahansa turvakotiin paikkakunnasta riippumatta.

Helena Ewalds kertoo, että valtiovetoisen turvakotiverkoston myötä asiakkailla on mahdollisuus liikkua aiempaa enemmän. Etelä-Suomesta onkin lähdetty jopa pohjoiseen Suomeen saakka.

Sosiaalityöntekijä Mia Saurio vahvistaa, että kauempaa tulo on lisääntynyt.

–Ennenkin tuli ihmisiä muualta, mutta aiemmin kaukaa tultiin silloin, kun väkivaltatilanne oli jo todella paha. Nykyään kauempaa tullaan turvakotiin jo paljon aikaisemmassa vaiheessa.

Oulussa turvakodin asiakkaina on jatkuvasti ihmisiä eri puolilta Pohjois-Suomea ja entistä Oulun lääniä ja kauempaakin.

Ouluun tulee muutaman kerran vuodessa asiakas, jolle on tehty ns. turvakotisiirto turvallisuuden vuoksi. Mia Saurion mukaan tällaisetkin tapaukset ovat lisääntymään päin.

Kuusi uutta turvakotia on avattu lähiaikoina

Tämän ja viime vuoden aikana on avattu yhteensä kuusi uutta turvakotia, ja seitsemäs avataan Hämeenlinnassa kesällä. Alkuvuonna on avattu Seinäjoen, Tampereen ja Espoon paikat.

Suomessa toimi 20 turvakotia ennen vuotta 2015. Hämeenlinnassa avattava on nyt 27:s.

Muutamassa vuodessa perhepaikkojen määrä onkin lähes tuplaantunut.

Kun ennen vuotta 2015 Suomessa oli turvakotipaikkoja kaikkiaan 120 perheelle, nyt paikkoja on lähes 200 perheelle. Valtionavustus on lisääntynyt. Tänä vuonna lisärahoitusta tuli neljä miljoonaa euroa.

Turvakodit siirtyivät valtiolle 2015

Turvakodit siirtyivät valtiolle heinäkuussa 2015, jolloin Istanbulin sopimus tuli voimaan.

Sopimus sisältää määräykset naisiin kohdistuvan väkivallan sekä perheväkivallan ehkäisemisestä ja poistamisesta, uhrien suojelemisesta sekä väkivallan tekijöiden saattamisesta edesvastuuseen.

Suomi ehti saada kansainvälisiltä toimijoilta useita huomautuksia siitä, että toimet naisiin kohdistuvan väkivallan ehkäisemiseksi olivat riittämättömiä. On huomattava, että myös miehiä hakeutuu turvakotiin.

Harvaan asutuilla alueilla THL on kokeillut uudenlaista etäturvakotitoimintaa. Toistaiseksi ainoa etäturvakoti toimii Kainuussa. Kajaanin turvakoti toimii yhteistyössä Oulun turvakodin kanssa.

–Mallia kannattaa levittää muuallekin. Meillä on tukena isompi yksikkö. Yhteyksiä Ouluun pidetään ennen kaikkea puhelimella ja Skype-yhteydellä, Kajaanin turvakodin johtaja Pentti Kovalainen kertoo.